Folketing
2011-04-28

Jeg har lidt svært ved at få tingene til at hænge sammen i hr. Bjarne Laustsens spørgsmål. Først siger hr. Bjarne Laustsen, at vi er for sent på den, og at vi har travlt. Jeg medgiver, at EU begynder at stille nogle krav om, hvad der skal ske med vandplanerne. Men alligevel foreslår man et kommissionsarbejde på det her område. Det kan jeg ikke helt få til at hænge sammen, det vil i hvert fald forhale, at man kan sende noget af sted om, hvilke beslutninger man træffer på det her område. Med hensyn til miljøtilladelser må jeg sige, at det lykkedes – efter for lang tid, ja, men det lykkedes – sidste år i oktober at få kommunerne til at rydde bordene. Da nåede man i bund og fik alle dyngerne væk. Desværre er rigtig, rigtig meget af det blevet påklaget, og i øjeblikket har vi afsat yderligere midler til at få en uvildig analyse af, hvordan vi nu kan få dyngerne væk i Natur- og Miljøklagenævnet. Jeg er helt enig i, at sagsbehandlingstiderne er utilfredsstillende, og der arbejdes nu intenst på, hvordan vi kan få dyngerne væk i nævnet. Derfor er der også behov for at finde løsninger i Natur- og Miljøklagenævnet for, hvordan dyngerne kan komme væk. Endelig vil jeg sige, at jeg glæder mig meget over den tilslutning, der er, til forslaget om landbruget som energileverandør. Det bør vi udnytte i de forhandlinger, der pågår nu.